《游郎官峰》
元代·吴海

连山如波涛，高峰荡云日。萃然孤杓耸，其势孰可匹。

危攀将欲飞，俯瞰觉自失。罗田几聚落，端坐见纤悉。

南延川源深，北望海水出。处高视益远，缩地岂有术。

天寒霜露交，收穫事已毕。仍年蝗旱馀，民物尽萧瑟。

遘兹得非幸，惆怅宁具述。

作者简介：元明间福建闽县人，字朝宗。元季以学行称，因世乱绝意仕进。洪武初守臣欲荐诸朝，力辞免。既而征诣史局，亦辞。尝著《书祸》，谓杨、墨、释、老、管、商、申、韩及稗官野乘、支词艳说，均宜禁绝。又有《闻过斋集》。